Tove Videbæk (KRF), 2000-03-02:
Vedrørende kunstig befrugtning ønsker Kristeligt Folkeparti at skabe de bedst mulige rammer for de ufrivilligt barnløse par og især for de børn, som bliver et resultat af vores fagre nye verden.
Det er afgørende, at vi ikke lader os rive ukritisk med af udviklingen, hvor vi ser eksempler på, at æg bliver sat til salg på Internettet, og fosterreduktion bliver tilbudt som rutine ved trillingegraviditet.
Vi har som politikere et stort ansvar for at overvåge og kontrollere udviklingen og om nødvendigt at sætte grænser for den.
Derfor er det så essentielt, at vi får ændret eller styrket lovgivningen på en række af de primære områder som betingelse for kunstig befrugtning, ægsortering, forsøg på befrugtede æg, fosterreduktion, donoranonymitet, brugerbetaling
, forbud imod ikkelægebehandling samt nedfrysning og destruktion af befrugtede æg
, og netop en forlængelse af nedfrysningsperioden fra 2 til 4 år er det konkrete lovændringsforslag, som sundhedsministeren kommer med i forbindelse med revision af loven. Kristeligt Folkeparti ønsker ikke at forlænge nedfrysningstiden.
Børnerådet udtaler i sit høringssvar, at dette må overvejes meget grundigt, dels er der hensynet til og overvejelser om nedfrysning af befrugtede æg, dels den teknificering af omgangen med spirende liv.
Denne tingsliggørelse af livet på denne måde er vi imod.
Ydermere ved man jo endnu ikke, hvordan teknikkerne med nedfrysning og optøning af æggene påvirker barnet.
Da Kristeligt Folkeparti netop ønsker at tage børnenes vinkel og vægte hensynet til det kommende barn højest, vil vi fremsætte forslag om en opstramning af betingelserne for kunstig befrugtning.
Langt hen ad vejen ønsker vi de samme godkendelseskrav som ved adoption.
Vedrørende ægsortering
Kristeligt Folkeparti afviser også fosterreduktion, medmindre det er i en situation, hvor der er tale om fare for kvindens liv og helbred.
Med det formål at undgå fosterreduktion bør det kun være muligt at sætte et eller to æg op ad gangen.
I spørgsmålet om donoranonymitet skal vi igen tænke på barnet og dets rettigheder som det overordnede hensyn i denne debat.
Det er utrolig vigtigt, at børn og unge i deres identitetsdannelse har mulighed for at få kendskab til deres biologiske far.
Dette hensyn bør prioriteres i tråd med FN's børnekonvention.
Kristeligt Folkeparti ønsker også at stoppe det hul i loven, som giver f.eks. jordemødre eller cykelsmede mulighed for at udføre kunstig befrugtning ved insemination, ellers vil det være uhyggelig svært at efterkomme de lovmæssige betingelser for kunstig befrugtning, f.eks. at en mand ikke må donere sæd til flere end 25 børn, og at man skal sikre en vis geografisk spredning.
Som et grundlæggende argument i denne debat vil Kristeligt Folkeparti understrege behovet for forskning i årsagerne til, at flere og flere par ikke kan få børn.
Der skal i langt højere grad fokus på forebyggelse frem for på helbredelse.
Forskningen i infertilitet skal opprioriteres, så befolkningen også får adgang til mere nuanceret information om, hvorvidt det er miljøet, maden eller helt andre årsager, der forhindrer par i at få børn.
Kunstig befrugtning er en mulighed, som mange barnløse par har haft stor glæde af.
Vi skal blot via lovgivning sikre de allerbedste rammer for alle parter i denne sag, men da især for de kommende børn.
I denne sag som i mange andre vil Kristeligt Folkeparti tage den svagestes parti, og i denne sag er det det ufødte barn. På grund af det kan vi ikke stemme for sundhedsministerens ændringslovforslag.